Early decision
Early decision (ED) yoki erta qabul erta hujjat topshirish jarayonining (early admission) bir turi boʻlib, AQShdagi kollejlarga Bakalavriat dasturlari uchun birinchi kurs talabalarini qabul qilishda qoʻllaniladi. Bunda nomzod oʻqishga kirish uchun bir universitet yoki kollejni tanlashi va oʻsha joyni oʻzining eng yaxshi tanlovi deb bilishi lozim. Chunki agar ED dasturi boʻyicha u oʻqishga qabul qilingan taqdirda va universitet/kollej tomonidan taqdim etilgan moliyaviy yordam yetarli boʻlganida, nomzod oʻsha universitetda oʻqishi va qolgan universitetlarga topshirgan barcha arizalarni qaytarib olishi kerak. Erta qabulda universitetlarga hujjat topshirish statistik jihatdan nomzodning qabul qilinish ehtimolini oshiradi. Erta qabulda nomzodlar, odatda oʻrta maktabning yuqori sinfi boʻlishganida, oʻz arizalarini oktyabr oyining oʻrtalaridan noyabr oyining boshiga qadar topshiradilar va dekabr oyining oʻrtalarida natijasini biladilar. Bundan farqli oʻlaroq, odatiy qabul davrida talabalar odatda 1-yanvargacha arizalarini topshiradilar va 1-aprelgacha natijalarini qabul qiladilar. Erta qabul davomida hujjat topshirgan oʻquvchilar esa qayerda oʻqishlarini tezroq bilishlari mumkin (natijalar erta chiqishi sababli) hamda bu kelajakdagi qayerda oʻqish mumkinligi haqidagi ortiqcha noaniqlikni yoʻqotadi, bir nechta universitetlar uchun qilinishi kerak boʻlgan hujjatlarga ehtiyojni va tegishli xarajatlarni bartaraf qiladi. Odatda, erta qaror (ED) qabul qilgan nomzod dekabr oyida uchta natijadan birini olishi mumkin. Ular qabul qilinishi (ularni qabul qilgan maktabga borishi shart), rad etilishi (ular maktabga bora olmaydi) yoki kechiktirilishi (ularning arizalari erta qabulning ikkinchi bosqichi yoki odatiy qabul qilish davrida qayta koʻrib chiqiladi va yakuniy qaror keyinroq xabar qilinadi). Odatda, arizachi kechiktirilganda, ular universitetda oʻqish majburiyatidan ozod qilinadi.